देशको अर्थतन्त्रको मेरुदण्ड नै कमजोर छ । बढ्दो महंगीले हिजोभन्दा आज र आजभन्दा भोलि जनताको जीवनस्तर कष्टकर बन्दै गएको छ । देशमा उद्योगधन्दा ठप्प छन् । लगानीको वातावरण छैन । रोजगारीको सिर्जना हुन सकिरहेको छैन । रोजगारी जस्तो आधारभूत विषय जीवनको सपना बनेको छ । देशले रोजगारी नदिएपछि हरेक युवाको लक्ष्य विदेश बनेको छ । दिनमा १५ सय युवा विदेसिरहेका छन । रेमिट्यान्सले धानेको अर्थतन्त्र जुनै बेला पनि ढल्न सक्ने खतरा त छँदैछ । आफूले पौरख गर्नेभन्दा पनि मागेर देश चलाउने मानसिकता झनै मौलाउँदो छ । हामी कहाँ ठुलो स्रोत छ तर त्यसलाई परिचालन गर्ने सोच छैन ।
